**Ministru kabineta noteikumu projekta**

**“Noteikumi par Valsts robežsardzes pagaidu turēšanas telpu un speciāli aprīkotu transportlīdzekli”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Noteikumi par Valsts robežsardzes pagaidu turēšanas telpu un speciāli aprīkotu transportlīdzekli” (turpmāk – Projekts) izstrādāts, ievērojot Valsts robežsardzes likuma 19. panta astotās daļas prasības.Projekts nosaka kārtību, kādā persona tiek ievietota un turēta pagaidu turēšanas telpā, izvesta un atbrīvota no tās, pagaidu turēšanas telpas un speciāli aprīkotā transportlīdzekļa iekārtošanas un aprīkošanas prasības, ikdienas uztura, higiēnas un pirmās nepieciešamības preču apjomu, kā arī to priekšmetu un vielu sarakstu, kuras personai ir aizliegts ienest, glabāt un izmantot pagaidu turēšanas telpā vai speciāli aprīkotā transportlīdzeklī. Projekts stāsies spēkā vispārējā kārtībā atbilstoši Oficiālo publikāciju un tiesiskās informācijas likumam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts robežsardzes likuma 19. panta astotā daļa.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Valsts robežsardzes likuma pārejas noteikumu 2. punktu Ministru kabinetam sešu mēnešu laikā pēc likuma stāšanās spēkā jāizdod Valsts robežsardzes likuma 19. panta astotajā daļā minētos noteikumus. Atbilstoši Valsts robežsardzes likuma pārejas noteikumu 3. punktam līdz Valsts robežsardzes likuma 19. panta astotajā daļā minēto noteikumu spēkā stāšanās dienai, bet ne ilgāk kā sešus mēnešus no Valsts robežsardzes likuma spēkā stāšanās dienas (2020. gada 1. decembris) ir spēkā Ministru kabineta 2009. gada 17. jūnija noteikumi Nr. 542 "Kārtība, kādā robežsargu aizturēta persona tiek ievietota un turēta pagaidu turēšanas telpā, un šādu telpu iekārtošanas un aprīkošanas prasības" (turpmāk – MK noteikumi Nr.542), ciktāl tie nav pretrunā ar šo likumu. Ievērojot minēto, līdz 2021. gada 31. maijam ir jābūt pieņemtam Valsts robežsardzes likuma 19. panta astotajā daļā minētajam regulējumam. Valsts robežsardzes likuma 19. panta pirmā un otrā daļa nosaka gadījumus, kādos personu var ievietot pagaidu turēšanas telpā, un laiku, uz kādu aizturēto personu var ievietot pagaidu turēšanas telpā. Robežsargs ir tiesīgs aizturēt personu pamatojoties uz Administratīvās atbildības likumu (turpmāk – Likums), Imigrācijas likumu, Patvēruma likumu un Kriminālprocesa likumu. Pagaidu turēšanas telpas netiek izmantotas patvēruma meklētāju un personu, kuras aizturētas Kriminālprocesa likuma 263. panta kārtībā, izmitināšanai. Saskaņā ar Patvēruma likuma 22. pantu aizturēto patvēruma meklētāju izmitināt var vienīgi Valsts robežsardzes patvēruma meklētāja izmitināšanas telpās, bet Kriminālprocesa likuma 263. panta kārtībā aizturēto personu izmitina speciāli aprīkotās Valsts policijas telpās. Likuma 70. panta 1. punkts nosaka, ka administratīvā pārkāpuma procesā var piemērot administratīvo aizturēšanu. Likuma 71. panta pirmā daļa paredz, ka administratīvo aizturēšanu piemēro gadījumos, kad ir nepieciešams noskaidrot pie atbildības saucamās personas identitāti vai pārtraukt administratīvo pārkāpumu un persona nereaģē uz aicinājumu pārtraukt pārkāpumu. Likuma 71. panta otrās daļas 2. punkts nosaka, ka administratīvi aizturēt personu var Valsts robežsardzes amatpersona. Savukārt Likuma 71. panta piektā daļa paredz, ka aizturēt personu drīkst ne ilgāk kā uz četrām stundām. Personas aizturēšanas laiku skaita no faktiskās aizturēšanas brīža. Personai, kas atradusies alkoholisko dzērienu ietekmē vai reibumā, narkotisko vai citu apreibinošo vielu ietekmē vai reibumā, administratīvās aizturēšanas laiku skaita no brīža, kad persona spēj adekvāti uztvert notiekošo.Valsts robežsardzei saskaņā ar Imigrācijas likuma 51. un 60. pantu ir tiesības aizturēt ārzemniekus, lai nodrošinātu viņu izraidīšanu no Eiropas Savienības vai nodrošinātu ārzemnieka, attiecībā pret kuru pieņemt lēmumus par atteikumu ieceļot Latvijas Republikā, nosūtīšanu atpakaļ uz valsti, no kuras viņš ieradies. Saskaņā ar Imigrācijas likuma 59. panta pirmo daļu aizturēto ārzemnieku ievieto Valsts robežsardzes pagaidu turēšanas telpā vai izmitināšanas centrā. Valsts robežsardze ārzemnieku ilglaicīgai izmitināšanai izmanto Aizturēto ārzemnieku izmitināšanas centru, savukārt, īslaicīgi aizturēto ārzemnieku var izmitināt Valsts robežsardzes pagaidu turēšanas telpās (speciāli aprīkotas telpas, kurās aizturētās personas tiek ievietotas un turētas apsardzībā). Valsts robežsardzes pagaidu turēšanas telpā var izmitināt arī robežpārkāpējus, kuri aizturēti par, piemēram, neapzinātu valsts robežas šķērsošanu (piemēram, sēņojot vai ogojot kaimiņvalsts pierobežā). Šādu personu nodod atpakaļ kaimiņvalstij, izmantojot Latvijas Republikas pilnvaroto robežas pārstāvju institūtu. Nodošana notiek pēc saskaņošanas ar kaimiņvalsti un parasti tas notiek 3-4 stundu laikā. Gadījumā, ja Valsts robežsardzes amatpersonas, veicot dienesta pienākumus, konstatē personu, kura ir meklēšanā, viņu līdz nodošanai meklēšanas iniciatoram – piemēram, Valsts policijas vai Valsts ieņēmumu dienesta amatpersonām, var ievietot Valsts robežsardzes pagaidu turēšanas telpā. Iestādei, kuras amatpersona ir meklēšanas iniciators, meklēšanā esošā persona no Valsts robežsardzes amatpersonām būtu jāpārņem pēc iespējas īsākā laika posmā. Savukārt, ja tas nav iespējams, tad par personas pārņemšanas kārtību Valsts robežsardzes amatpersonas sazinās ar attiecīgās iestādes reģionālās struktūrvienības operatīvās vadības struktūrvienību vai attiecīgo kontaktpunktu, lai tiktu realizēta savlaicīga meklēšanā esošas personas pārņemšana.Aizturēto ārzemnieku grupās mēdz būt gan vīrieši, gan, sievietes, kā arī bērni un atsevišķos gadījumos tie var būt ar veselības problēmām (piem., infekcijas slimības).Latvijas Republikas valsts robežas, kas Latvijas Republiku norobežo no Krievijas Federācijas un Baltkrievijas Republikas (Austrumu robeža), un vienlaikus ir arī Šengenas līguma valstu ārējā robeža, garums – 456,5 km, no tiem ar Krievijas Federāciju – 283,6 km un ar Baltkrievijas Republiku – 172, 9 km. Uz Austrumu robežas pavisam izvietotas 15 robežapsardzības nodaļas (turpmāk – RSN), kas veic robežuzraudzības pasākumus uz „zaļās” robežas, kā arī valsts robežas joslas, pierobežas joslas un pierobežas režīma kontroli. Robežuzraudzības galvenais mērķis ir nepieļaut neatļautu robežas šķērsošanu, apkarot pārrobežu noziedzību un veikt pasākumus pret personām, kas robežu šķērsojušas nelikumīgi.Par nelikumīgu valsts robežas šķērsošanu uz Latvijas Republikas un Krievijas Federācijas valsts robežas un Latvijas Republikas un Baltkrievijas Republikas valsts robežas aizturētas personas:2016. gadā – 369, no tiem visi 369 trešo valstu pilsoņi.2017. gadā – 121, no tiem 104 trešo valstu pilsoņi.2018. gadā – 202, no tiem 199 trešo valstu pilsoņi. 2019. gadā – 57, no tiem 53 trešo valstu pilsoņi. 2020. gadā – 30, no tiem 23 trešo valstu pilsoņiNo visiem aizturētajiem 96% ir ārzemnieki, kuri nelikumīgi uzturas valstī no tādām valstīm kā Vjetnamas Sociālistiskā Republika, Afganistānas Islāma Republika, Irākas Republika, Indija un Bangladeša.Veicot normatīvajos aktos noteiktos uzdevumus cīņā pret tabakas izstrādājumu un alkohola kontrabandu un to nelegālu tirdzniecību, Latvijā 2016. gadā RSN uz “zaļās” robežas konstatēti 20 nelikumīgas preču pārvietošanas gadījumi un aizturētas 33 personas, 2017. gadā konstatēti 23 nelikumīgas preču pārvietošanas gadījumi un aizturētas 44 personas, 2018. gadā konstatēti 15 nelikumīgas preču pārvietošanas gadījumi un aizturētas 13 personas, 2019. gadā konstatēti 15 nelikumīgas preču pārvietošanas gadījumi un aizturētas 9 personas un 2020. gadā konstatēti 21 nelikumīgas preču pārvietošanas gadījumi un aizturētas 43 personas.Gadījumā, ja tiek aizturēta persona par nelikumīgu valsts robežas šķērsošanu vai nelikumīgu preču pārvietošanu pāri valsts robežai, RSN amatpersonas veic aizturētās personas nogādāšanu uz RSN, lai uzsāktu administratīvā pārkāpuma procesu par valsts robežas, valsts robežas joslas, pierobežas joslas vai pierobežas režīma pārkāpšanu, vai par uzturēšanos Latvijas Republikā bez derīga ceļošanas dokumenta, vīzas, uzturēšanās atļaujas, Savienības pilsoņa reģistrācijas apliecības, pastāvīgās uzturēšanās apliecības, veselības apdrošināšanas polises vai par citu uzturēšanās Latvijas Republikā nosacījumu pārkāpšanu un veiktu vai izmeklēšanas darbības.RSN pagaidu turēšanas telpā robežsargu aizturētā persona var tik ievietota ne ilgāk kā uz četrām stundām. RSN par valsts robežas nelikumīgu šķērsošanu tiek aizturētas nelegālo imigrantu grupas (4-12 personas, lielākā grupa 29 Irākas pilsoņi) un tādējādi veidojas situācijas, kad aizturētie nelegālie imigranti tiek turēti RSN dienesta telpās.RSN pagaidu turēšanas telpās laika periodā no 2017. gada līdz 2020. gadam tika ievietotas: - Valsts robežsardzes Viļakas pārvaldes RSN – 1 persona 2019.gadā Bērziņu RSN;  - Valsts robežsardzes Ludzas pārvaldes RSN – 3 personas, no tām 2017. gadā 1 persona Grebņevas RSN un 2020. gadā 2 personas Grebņevas RSN (personas tika ievietotas blakus esošajās struktūrvienībās: 1 persona Grebņevas robežšķērsošanas vietā un 1 persona Kārsavas robežšķērsošanas vietā, jo Grebņevas RSN pagaidu turēšanas telpas nav). - Valsts robežsardzes Daugavpils pārvaldes RSN – 1 persona 2018. gadā Robežnieku RSN.Saskaņā ar Ministru kabineta 2010. gada 27. jūlija noteikumiem Nr. 704 „Noteikumi par robežšķērsošanas vietām un tajās veicamajām pārbaudēm” Valsts robežsardze robežpārbaudi un radiometrisko kontroli veic 29 robežšķērsošanas vietās. Atbilstoši Projektam, nevienā no robežšķērsošanas vietām nav pagaidu turēšanas telpu, kuras būtu aprīkotas atbilstoši Projektā noteiktajām iekārtošanas un aprīkošanas prasībām. Galvenokārt, pagaidu turēšanas telpās tika ievietotas personas, kurām konstatēti viltoti dokumenti, noteikta piespiedu izraidīšana, ir liegums ieceļot valstī, noformēts ieceļošanas atteikums valstī un nepieciešams personu nosūtīt atpakaļ uz valsti, no kuras tā ieradusies vai konstatēts paziņojums par personas meklēšanu. Valsts robežsardzes struktūrvienībās, kurās dienesta pienākumi tiek veikti robežšķērsošanas vietās, aizturēto personu ievietošana Valsts robežsardzes pagaidu turēšanas telpās netiek veikta sistemātiski, jo personas, kuras veikušas pārkāpumus, bieži tiek nodotas citu struktūrvienību vai iestāžu amatpersonām, turpmāko procesuālo darbību veikšanai. Pastāv situācijas, kurās no personām tiek pieņemts paskaidrojums un fiksēta nepieciešamā informācija vai izsniegta pavēste ar pienākumu griezties tiesībsargājošajās institūcijās, tādējādi persona tiek atlaista un tai atļauts turpināt ceļu. Ievērojot statistiskos rezultātus, Valsts robežsardzes amatpersonas ieceļošanas atteikumus personām noformēja šādā daudzuma:- 2017. gadā – 1063 ieceļošanas atteikumi;- 2018. gadā – 1685 ieceļošanas atteikumi;- 2019. gadā – 1798 ieceļošanas atteikumi;- 2020. gadā – 638 ieceļošanas atteikumi. Robežšķērsošanas vietās tiek konstatētas arī meklēšanā esošas personas, proti, 2017. gadā tika konstatētas 499 meklēšanā esošas personas, no kurām 168 personas tika nodotas citu iestāžu amatpersonām, attiecīgi 2018. gadā konstatētas 599 personas, no kurām 150 personas nodotas citu iestāžu amatpersonām, savukārt 2019. gadā konstatētas 727 personas un nodotas 211 personas un 2020. gadā 358 personas, no kurām 102 personas nodotas citu iestāžu amatpersonām. Robežšķērsošanas vietās ar viltotiem dokumentiem pēdējo četru gadu laikā konstatēts sekojošs skaits personu:- 2017. gadā 47 personas;- 2018. gadā 42 personas;- 2019. gadā 60 personas;- 2020. gadā 39 personas.Valsts robežsardzes Viļakas un Ventspils pārvaldēs pēdējo četru gadu laikā nav veikta personu ievietošana robežšķērošanas vietu pagaidu turēšanas telpās. Savukārt Valsts robežsardzes Ludzas pārvaldes robežšķērsošanas vietu pagaidu turēšanas telpās pēdējo četru gadu laikā ir veikta 15 personu ievietošana, Valsts robežsardzes Rīgas pārvaldē 40 personu un Daugavpils pārvaldē 6 aizturēto personu ievietošana robežšķērsošanas vietu pagaidu turēšanas telpās.Ievērojot minēto, konstatēto personu skaits ar pārkāpumiem vai ar paziņojumiem informācijas sistēmās ir ievērojami lielāks par to personu skaitu, kuras tiek ievietotas pagaidu turēšanas telpās. Piemēram, laika periodā no 2017. gada līdz 2020. gadam robežšķērsošanas vietās konstatētas 2183 meklēšanā esošas personas, bet šajā pašā laika periodā pagaidu turēšanas telpās tika ievietota 61 persona, kas sastāda 2,8% no konstatētajām personām. Savukārt ievietoto personu kopskaits šajā pašā laika periodā pagaidu turēšanas telpās attiecībā pret sastādītajiem ieceļošanas atteikumiem ir 1,2%. Pašlaik Eiropas Savienībā notiek strauja migrāciju regulējošo normatīvo aktu izmaiņas, t.sk. notiek Eiropas Parlamenta un Padomes Regulas, ar ko ievieš trešo valstu valstspiederīgo skrīningu pie ārējām robežām un groza Regulas (EK) Nr.767/2008, (ES) 2017/2226, (ES) 2018/1246 un (ES) 2019/817 (turpmāk – Skrīninga regula) projekta saskaņošana. Skrīninga regula attiecas uz ārzemniekiem, kuri ir aizturēti saistībā ar ES dalībvalsts ārējas robežas neatļautu šķērsošanu un patvēruma meklētājiem, kuri neatbilst ieceļošanas nosacījumiem. Minētājām personu grupām skrīningu veic vietās, kas atrodas pie ārējām robežām vai to tuvumā. Lai neradītu jaunus infrastruktūras objektus skrīninga nodrošināšanai nākotne tiek plānots, ka skrīningam pakļauto aizturēto personu izmitināšanai varētu tikt izmantotas arī pagaidu turēšanas telpas. Apkopojot statistikas datus par iepriekšējiem gadiem, secināms, ka potenciālie skrīningam pakļautie subjekti varētu būt personas, kuras tika aizturētas par nelikumīgu „zaļās” robežas šķērsošanu, t.i. 2017.gadā – 104 personas, 2018.gadā - 199, 2019.gadā – 53, 2020.gadā – 23. Tādejādi, vidēji gadā 95 personas, bet pašlaik kamēr nav stājusies spēkā Skrīninga regula galīgajā redakcijā nav iespējams precīzi prognozēt skrīningam pakļautās personas, ņemot vērā Latvijas migrācijas situāciju.  Skrīninga regulas projekts paredz iespēju regulas īstenošanai izmantot ES finansiālo atbalstu (pēc EK snigtajiem skaidrojumiem, finanšu avots varētu būt PMIF).  **Personas ievietošana un turēšana pagaidu turēšanas telpā, kā arī to priekšmetu un vielu saraksts, kuras personai ir aizliegts ienest, glabāt un izmantot pagaidu turēšanas telpā vai speciāli aprīkotā transportlīdzeklī**Lai samazinātu Valsts robežsardzes amatpersonu administratīvo slogu, Projektā nav paredzēta atsevišķa lēmuma pieņemšana par personas ievietošanu pagaidu turēšanas telpā. Valsts robežsardzes pagaidu turēšanas telpās var ievietot personu, kura atbilst Valsts robežsardzes likuma 19. pantā noteiktajiem ievietošanas pamatojumiem. Tā var būt aizturēta saskaņā ar Administratīvās atbildības likumu vai Imigrācijas likumu vai būt izsludināta meklēšanā.  Izmitinot aizturēto personu pagaidu turēšanas telpā, personai ir jāsniedz nepieciešamā informācija par atļauto rīcību vai noteiktas darbības aizliegšanu, kas savukārt dos iespēju novērst vai samazināt iespējamos riska faktorus un orientēs aizturēto uz pareizi virzītu rīcību. Ņemot vērā minēto, Projektā ir noteikts, ka personu pret parakstu ir jāiepazīstina ar tiesībām, pienākumiem un aizliegumiem, informē par tai izņemto vielu un priekšmetu pieņemšanu pagaidu glabāšanā un vēlāku atgriešanu, ja nepastāv tiesiski ierobežojumi, kā arī informē par personas datu apstrādi, tai skaitā par videonovērošanu.Projekts nosaka to priekšmetu un vielu sarakstu, kuras personai aizliegts ienest, glabāt un izmantot pagaidu turēšanas telpā un speciāli aprīkotā transportlīdzeklī. Aizliegto priekšmetu sarakstā ir iekļauti ieroči, munīcija, narkotiskās, psihotropās, toksiskās vai citas apreibinošas vielas, alkoholu saturošas vielas. Papildu tam, šajā sarakstā ir iekļauti pornogrāfiska satura vai vardarbību ierosinoši audioieraksti, videoieraksti un literatūra. Minētais aizliegums attiecināms arī uz literatūru, tai skaitā reliģisko, ja tā satur vardarbības aicinājumus, nacionālā, etniskā, rasu vai reliģiskā naida vai nesaticības veicinošu saturu, ekstrēmismu, ieskaitot arī neonacisku organizāciju izdales materiālus. Robežsargs var atpazīt vardarbības aicinājumus literatūrā pēc simboliem un leksikas (ja literatūra ir viņam saprotamā valodā), kā arī izmantojot internetā pieejamo skaidrojošo informāciju (piemēram, „Praktiskais ievads islāmistu ekstrēmismā”[[1]](#footnote-1)). Valsts robežsardzes likuma 19. panta ceturtās daļas 2. punktā ir noteikts, ka personai, pirms viņu ievieto pagaidu turēšanas telpā, veic pārmeklēšanu, kurā ietilpst šādas darbības: pārmeklējamo personu vizuāli apskata, pārbauda pie tās esošos priekšmetus un vielas un izņem tos priekšmetus un vielas, kuras var izmantot, lai uzbruktu, vai ar kurām iespējams nodarīt kaitējumu citām personām vai sev, un priekšmetus un vielas, kuras personai ir aizliegts glabāt pagaidu turēšanas telpā un speciāli aprīkotā transportlīdzeklī.  Pastāv divi pārmeklēšanas veidi: daļējā pārmeklēšana vai pilnīgā pārmeklēšana. Pilnīgo pārmeklēšanu veic, ja personas uzvedība izraisa aizdomas, ka tiek slēpti aizliegti priekšmeti, ir pamats uzskatīt, ka pastāv pamatotas aizdomas par bēgšanas iespējamību vai gatavošanos uzbrukt.  Ievērojot personas cilvēktiesības, pārmeklēšanu veic tā paša dzimuma robežsargs. Pārmeklēšanu, kas saistīta ar izģērbšanos, veic tādā vietā, kas vizuāli nav redzama pretējā dzimuma personām, nodrošinot personas tiesības uz privātumu.Ievērojot to, ka katrā pagaidu turēšanas telpā nav iespējams nodrošināt ārstniecības personas klātbūtni, Projektā ir noteikts, ka personai robežsargi sniedz pirmo palīdzību. Visi robežsargi ir apmācīti sniegt pirmo palīdzību. Savukārt, kad personas dzīvība ir apdraudēta, ir gūta smaga trauma, pēkšņi pasliktinoties veselības stāvoklim, vai jebkuru neskaidrību un šaubu gadījumos robežsargs izsauks neatliekamās medicīniskās palīdzības brigādi.Neskatoties uz to, ka nepilngadīgas personas aizturēšanu izmanto tikai kā galējo līdzekli, tomēr var pastāvēt iespējamība, kad pagaidu turēšanas telpā būs nepieciešamas ievietot aizturētu nepilngadīgu personu. Lai paredzētu labvēlīgākus nosacījumus un samazinātu psiholoģisko spiedienu no aizturēšanas, Projektā ir noteikti atsevišķi izmitināšanas nosacījumi nepilngadīgai personai. Piemēram, nepilngadīgu personu bez pavadības izmitina atsevišķi no pilngadīgajām personām. Gadījumā, ja ir aizturēta nepilngadīga persona kura ir vecāku pavadībā, lai saglabātu ģimenes vienotību, ģimenes locekļus var izmitināt kopā. Saskaņā ar Imigrācijas likumu Valsts robežsardzes amatpersonas var aizturēt nepilngadīgu ārzemnieku vecumā no 14 līdz 18 gadiem. Šādu ārzemnieku nav atļauts izmitināt speciāli iekārtotās un aprīkotās Valsts policijas telpās, jo nepilngadīgo ārzemnieku ievietošana Valsts policijas telpās būtu uzskatāma par nesamērīgu. Ievērojot to, aizturēto ārzemnieku var ievietot Valsts robežsardzes Aizturēto ārzemnieku izmitināšanas centrā vai Valsts robežsardzes pagaidu turēšanas telpā. Projektā paredzēts, ka nepilngadīgu personu īpašos gadījumos (pārpildīts Aizturēto ārzemnieku izmitināšanas centrs vai pārmitināšanas uz to aizņems vairāk laika nekā ir plānots personu turēt pagaidu turēšanas telpas) var izmitināt pagaidu turēšanas telpā. **Ikdienas uztura, higiēnas un pirmās nepieciešamības preču apjoms**MK noteikumos Nr. 542 ir noteikts, ka personai ir tiesības saņemt ikdienas uztura, higiēnas un pirmās nepieciešamības preces 2,56 *euro* vērtībā, ja aizturētā persona pagaidu turēšanas telpā tiek turēta ilgāk par trim stundām.Saskaņā ar Imigrācijas likuma 50.7 pantu Tiesībsargs veic piespiedu izraidīšanas procedūras novērošanu un pēc tam, kad piespiedu izraidīšanas procesa novērošana ir pabeigta, sagatavo ziņojumu par konstatētajiem trūkumiem un rekomendācijas piespiedu izraidīšanas pilnveidošanai. Tiesībsargs savos ziņojumos par piespiedu izraidīšanas procedūras novērošanu atzīmēja, ka regulāri no Valsts robežsardzes pagaidu turēšanas telpās izmitinātajiem ārzemniekiem tika saņemtas sūdzības par ēdināšanu (porcijas apmērs un ēdināšanas biežums) un izteica rekomendāciju uzlabot ēdināšanas nodrošinājumu. Secināts, ka Valsts robežsardze pie pašreizējā regulējuma nevar nodrošināt atbilstošas kvalitātes izmitināšanas nosacījumus gadījumos, kad personas tiek izmitinātas pagaidu turēšanas telpās.Saskaņā ar Eiropas Komitejas spīdzināšanas un necilvēcīgas vai pazemojošas rīcības vai soda novēršanai (CPT) standartiem (*izvilkums no Otrā vispārējā ziņojuma [CPT/Inf(92)3]*) aizturētajām personām ir jānodrošina regulāra ēdināšana noteiktos laikos; vismaz vienreiz dienā ir jādod pilna maltīte (kaut kas vairāk par sviestmaizi).Personai, kura ievietota Valsts robežsardzes pagaidu turēšanas telpā, atšķirībā no Aizturēto ārzemnieku izmitināšanas centrā izmitinātā ārzemnieka vai patvēruma meklētāja, nav noteiktas konkrētas pārtikas normas, kuras veido veselīgu uzturu, bet ir noteikts finanšu līdzekļu apjoms izdevumu par uzturu, higiēnas un pirmās nepieciešamības precēm segšanai. Pašlaik Valsts robežsardzes izdevumi, nodrošinot pagaidu turēšanas telpā ievietotajai personai uzturu, higiēnas un pirmās nepieciešamības preces, pārsniedz MK noteikumos Nr. 542 noteikto finanšu līdzekļu apmēru – 2,56 *euro* un rodas nepieciešamība palielināt izdevumu apmēru, kāds ir nepieciešams šo normu nodrošināšanai. Izvērtējot iespēju, līdzīgi kā ārzemniekiem Aizturēto ārzemnieku izmitināšanas centrā, nodrošināt ēdināšanas pakalpojumus, noslēdzot līgumu ar pakalpojuma sniedzēju, secināts, ka situācija ir atšķirīga. Valsts robežsardze nevarēs noslēgt līgumus par ēdināšanas pakalpojumu sniegšanu personām, kuras izmitinātas Valsts robežsardzes pagaidu turēšanas telpā, jo nav iespējams prognozēt: 1. Valsts robežsardzes pagaidu turēšanas telpā izmitināto personu skaitu, kurām būtu nepieciešams nodrošināt ēdienu līguma darbības laikā. 2. Vai personas izmitināšanas ilgums sasniegs laiku, kad viņai ir tiesības saņemt uzturu.3. Vai persona netiks atbrīvota laika posmā no ēdiena pasūtīšanas līdz ēdiena piegādei.Apstāklis, ka esošās Valsts robežsardzes pagaidu turēšanas telpas (izņemot lidostu „Rīga”) atrodas tālu no apdzīvotām vietām, ir veicinājis to, ka Valsts robežsardzei nav izdevies atrast pakalpojuma sniedzēju, kurš varētu nodrošināt ēdināšanas pakalpojumu atbilstošā kvalitātē. Tādējādi, Projektā paredzēts, ka personām, kuras ir izmitinātas Valsts robežsardzes pagaidu turēšanas telpā, ir iespējams nodrošināt uzturu, iegādājoties to katrā gadījumā atsevišķi un tā apjoms būs atkarīgs no personas atrašanās laika šajās telpās, proti, brokastis, pusdienas vai vakariņas.  Ievērojot, ka lielākā daļa no pagaidu turēšanas telpām ir izvietotas robežšķērsošanas vietās vai robežapsardzības nodaļās, proti, tālu no apdzīvotajām vietām, kur ēdināšanas pakalpojuma sniedzēju izvēle nav liela, Projekts paredz, ka uztura normu apjoms un kvalitāte pēc iespējas tiks nodrošināta atbilstoši tādam kaloriju daudzumam, kas atbilst enerģijas normai vienai personai katrā vecuma grupā.  Ņemot vērā, ka persona var tikt izmitināta pagaidu turēšanas telpā nepilnu diennakti, Projekts paredz, ka uzturs personai tiks nodrošināts atbilstoši dienas kārtībai.  Lai noteiktu nepieciešamo finanšu līdzekļu apmēru, kurš nepieciešams, lai nodrošinātu Valsts robežsardzes pagaidu turēšanas telpā ievietotajai personai atbilstošu, veselīgu uzturu un higiēnas un pirmās nepieciešamības preces, izstrādājot Projektu, par pamatu izdevumiem, kas radušies, nodrošinot šādas normas, tika ņemti izdevumi, kas rodas Valsts robežsardzes Aizturēto ārzemnieku izmitināšanas centrā.  Aizturēto ārzemnieku izmitināšanas centrā ievietoto ārzemnieku uzturu nodrošina pakalpojumu sniedzējs, ar kuru Valsts robežsardzei ir noslēgts līgums par ēdiena gatavošanu un piegādi. Vidējās dienas ēdināšanas izmaksas (ar PVN) uz vienu aizturēto pieaugušo personu ir aptuveni 13 euro (12,77 euro). Ievērojot to, ka katru gadu ir vērojams cenu kāpums pārtikas produktiem (2019. gadā vidējā inflācija jeb vidējā patēriņa cenu līmeņa pieaugums, salīdzinot ar 2018. gada 12 mēnešiem, bija 2,8%%, 2020.gadā, salīdzinot ar 2019.gada 12 mēnešiem, 2,5%), secināts, ka nav lietderīgi noteikt fiksētu (nemaināmu) naudas summu, jo pēc dažiem gadiem nebūs iespējams nodrošināt atbilstošu uzturu par fiksēti noteiktu naudas summu un būs nepieciešamība grozīt šo naudas summu. Tādejādi, Projektā ir nepieciešams noteikt naudas summu, kuru var palielināt proporcionāli patēriņa cenu pieaugumam Latvijā.  Lai nodrošinātu Personai, kura Valsts robežsardzes pagaidu turēšanas telpā tiek turēta ilgāk par 4 stundām ēdināšanu trīs reizes diennaktī atbilstoši dienas kartībai, vidēji ir nepieciešami līdz 13,00 *euro* diennaktī. Ievērojot to, ka katru gadu ir vērojams cenu kāpums pārtikas produktiem un, lai nodrošinātu turpmākajos gados pagaidu turēšanas telpā izmitinātajām personām atbilstošas kvalitātes un daudzumā veselīgu uzturu, Valsts robežsardze reizi gadā (sākot ar 2022.gadu), ņemot vērā Centrālās statistikas pārvaldes (http://www.csb.gov.lv) publicēto informāciju par vidējā patēriņa cenu līmeņa izmaiņām pārtikai iepriekšējā gadā, veiks proporcionāli patēriņa cenu pieaugumam Latvijā uztura vērtības pārrēķinu turpmākajiem 12 mēnešiem, proti, 13,00 *euro* + 2,5% = 13,33 *euro*. Kopā ir nepieciešami finanšu līdzekļi ēdināšanas izdevumiem līdz 2496 *euro* gadā (8 personas x 13,00 *euro* x 2 dienas x12 mēneši = 2496 *euro*). 2022.gadā 2558,40 *euro* (2496 *euro* + 2,5% = 2558,40 euro) (EKK 2363 “Ēdināšanas izdevumi”). Valsts robežsardzei budžetā “bāzes” finansējums gadam ēdināšanas izdevumiem tiek plānots 3453 *euro* apmērā. Valsts robežsardzes pagaidu turēšanas telpā ievietotajai personai nevar piemērot Valsts robežsardzes Aizturēto ārzemnieku izmitināšanas centra noteiktās higiēnas un pirmās nepieciešamības preču normas, jo tās ir noteiktas ilglaicīgai personu izmitināšanai. Turpretī, pagaidu turēšanas telpās personas izmitināšanas laiks nepārsniegs 48 stundas. Tāpat, izmitināšanas centrā, normās ir iekļautas tādas preces, kā veļas pulveris, trauku mazgājamais līdzeklis, saimniecības ziepes u.c. Savukārt, Valsts robežsardzes pagaidu turēšanas telpās šādas preces nav vajadzīgas, jo, piemēram, trauku un gultas veļas mazgāšanu nodrošinās centralizēti. Tāpat arī netiek paredzētas preces mazgadīgajiem bērniem, jo šādi bērni pagaidu turēšanas telpās netiek ievietoti. Tādējādi, Projektā, paredzot higiēnas un pirmās nepieciešamības preču apjomu, ir noteikts vienreizējais higiēnas un pirmās nepieciešamības preču komplekts, kurā ietilpst preces, kas ir nepieciešamas, lai nodrošinātu personai iespēju ievērot personīgo higiēnu un kuru izsniegs personai, ja tā uzturas pagaidu turēšanas telpā ilgāk pa četrām stundām~~.~~ Savukārt, tualetes papīrs un tualetes ziepes ir iekļautas pagaidu turēšanas telpas aprīkojumā, kas ļaus nodrošināt personas personīgo higiēnu apmeklējot sanitāro mezglu, t.sk. uzreiz pēc ievietošanas pagaidu turēšanas telpā. Valsts robežsardzes izvērtēja 2020.gadā radušos izdevumus, kas bija saistīti ar higiēnas un pirmās nepieciešamības preču nodrošināšanu Aizturēto ārzemnieku izmitināšanas centrā  ievietotajiem ārzemniekiem un secināja, ka, lai nodrošinātu  vienreizējo higiēnas un pirmās nepieciešamības preču komplektu (ar PVN) ārzemniekam, kurš izmitināts Valsts robežsardzes pagaidu turēšanas telpās, ir nepieciešams:    Zobu suka – 0,80 *euro*, zobu pasta – 0,70 *euro*, higiēniskās paketes – 1,30 *euro* (10 gab.), dušas gēls – 0,50 *euro*.     Kopā par vienu komplektu – 2,00 *euro* (sievietēm, nepieciešamības gadījumā – 3.30 *euro*). **Vidēji – līdz 2,60 *euro*** (ar PVN) vienai personai. Kopā ir nepieciešami finanšu līdzekļi līdz 250 *euro* gadā (8 personas x 2,60 *euro* x 12 mēneši = 250 *euro*) (EKK 2369 “Pārējie valsts un pašvaldību aprūpē, apgādē un dienestā (amatā) esošo personu uzturēšanas izdevumi, kuri nav minēti citos koda 2360 apakškodos”).  2021. un 2022.gadā aizturētajiem patvēruma meklētājiem, ārzemniekiem un personām, kuras atrodas Valsts robežsardzes pagaidu turēšanas telpā, ēdināšanas izdevumus, higiēnas un pirmās nepieciešamības preču izdevumus sedz no valsts budžeta līdzekļiem un Patvēruma, migrācijas un integrācijas fonda projekta Nr. VRS/PMIF/2018/2 „Aizturēto ārzemnieku uzņemšanas kapacitātes stiprināšana (3.posms)” līdzekļiem (projekta īstenošanas termiņš līdz 2022.gada beigām).  Iekšlietu ministrija (Valsts robežsardze) Projektā noteikto par uztura un higiēnas un pirmās nepieciešamības preču nodrošināšanu īstenos piešķirto valsts budžeta līdzekļu ietvaros. Gadījumā, ja Valsts robežsardzei būs nepieciešams papildu finansējums, lai personai, kura pagaidu turēšanas telpā tiek turēta ilgāk par četrām stundām, nodrošinātu uzturu un tai izsniegtu higiēnas un pirmās nepieciešamības preces (piemēram, ja būtiski palielinās personu skaits, netiek piešķirts finansējums no ārvalstu finanšu instrumentiem) Valsts robežsardze papildu finansējumu pieprasīs normatīvajos aktos noteiktajā kārtībā.**Personas izvešana un atbrīvošana** Projektā ir noteikti gadījumi, kad personu var īslaicīgi izvest no pagaidu turēšanas telpas un vēlāk atgriezt personu atpakaļ. Šajā gadījumā nepieņem lēmumu par personas izvešanu un neizsniedz personai pārmeklēšanas laikā izņemtās mantas. Izvešanas laikā, atšķirībā no atbrīvošanas, persona īslaicīgi tiek izvesta no pagaidu turēšanas telpas un vēlāk atgriezta atpakaļ. Ievērojot izvešanas īslaicīgo raksturu, nav nepieciešams personu atkārtoti iztaujāt par tās veselības stāvokli, iepazīstināt ar tiesībām un pienākumiem, jo dažās stundās, kamēr persona tika izvesta no pagaidu turēšanas telpas, šie apstākļi nemainīsies.  Projektā ir noteikti gadījumi, kad robežsargs pieņem lēmumu par personas atbrīvošanu no pagaidu turēšanas telpas un rīcību ar pārmeklēšanas laikā izņemtajām mantām.  Projektā ir paredzēts, ka pagaidu turēšanas telpā var būt ievietota nepilngadīga persona bez vecāku vai likumisko pārstāvju pavadības. Ievērot to, ka nepilngadīgas personas aizturēšanai jābūt pēc iespējas īsākai, Projektā ir paredzēta iespēja atbrīvot un nodot nepilngadīgo ārzemnieku, piemērām, vecākiem, likumiskajiem pārstāvjiem vai bērnu aprūpes iestādes pārstāvim, proti, personai, kurai ir atbilstošs pilnvarojums pārstāvēt bērnu tā personiskajās un mantiskajās attiecībās. **Aprīkošana un iekārtošana**. Projektā, nosakot personu dzīvojamo telpu iekārtošanas un aprīkošanas prasības, par pamatu tika ņemtas Ministru kabineta 2017. gada 3. maija noteikumos Nr. 231 „Noteikumi par aizturēto ārzemnieku izmitināšanas centra un patvēruma meklētāju izmitināšanas telpu iekārtošanu un aprīkošanu” noteiktās prasības. Piemēram, katrā personu dzīvošanai paredzētajā istabā ir duša, kuru personai ir iespēja izmantot bez laika un biežuma ierobežojuma. Saskaņā ar Eiropas Komiteja spīdzināšanas un necilvēcīgas vai pazemojošas rīcības vai soda novēršanai (CPT) standartiem aizturētajai personai jānodrošina iespēja nomazgāties pienācīgi aprīkotās telpās, t.sk. norādīts, ka sievietēm īpaši svarīga ir brīva pieeja sanitārajiem mezgliem un mazgāšanas telpām. Šādu pamatvajadzību nenodrošināšana faktiski var pielīdzināt pazemojošai attieksmei.[[2]](#footnote-2) Dušas ierīkošana istabā, ļaus efektīvi nodrošināt pagaidu turēšanas telpā ievietoto personu apsardzību, jo netiek tērēti cilvēkresursi personu pavadīšanai uz dušas telpu un apsardzību tur, ja duša netiks ierīkota istabā, bet tiks veidota dušas telpa ārpus dzīvojamām istabām. Ievērojot to, ka pagaidu turēšanas telpā var tikt ievietotas Imigrācijas likuma kārtībā aizturētas personas (izraidāmas personas un personas, kam ir atteikta ieceļošana), kā arī plānojas, ka pagaidu turēšanas telpas tiks izmantotas Skrīninga Regulas prasību nodrošināšanai, proti, ievietojot personas, kurus paredzētais izmitināšanas laiks pārsniedz četras stundas, tad dušas ierīkošana istabiņā ir lietderīga.  Projektā minimālā iekšējā gaisa temperatūra pagaidu turēšanas telpā (nav zemāka par 18°C dzīvojamā telpā un 25 ℃ sanitārajā mezglā) ir noteikta atbilstoši Ministra kabineta 2015.gada 30.jūnija noteikumiem „Noteikumi par Latvijas būvnormatīvu LBN 211-15 „Dzīvojamās ēkas””. Nosakot maksimālo gaisa temperatūru, tika ņemts vērā apstāklis, ka drošības apsvērumu dēļ pagaidu turēšanas telpās netiek paredzēti logi, kurus telpās ievietotās personas varēs brīvi atvērt, lai vēdinātu telpu. Līdz ar ko izbūvējot šādas telpas ir nepieciešams paredzēt gan dabīgo ventilāciju, gan piespiedu (tai skaitā gaisa kondicionēšanu karstākajos laikapstākļos). Savukārt, gaisa temperatūras kontrole var tikt nodrošināta, kā centralizēti ar ventilācijas sistēmu palīdzību, tā arī izmantojot katrā telpā izvietotu termometru.  Pagaidu turēšanas telpu ir paredzēts aprīkot ar saziņas līdzekli robežsarga izsaukšanai. Tirgū tiek piedāvāti dažādi tehniskie risinājumi, piemēram, namrunis, trauksmes poga u.c. Atkarībā no pagaidu turēšanas telpas izvietojuma, personāla skaita, kurš nodrošina apsardzību, telpu tehniskā aprīkojuma var izmantot atšķirīgus saziņas līdzekļus, piemērotākos katrai konkrētajai telpai. Projektā ir noteikts, ka pagaidu turēšanas telpās un speciāli aprīkotajā transportlīdzeklī veic videonovērošanu. Novērošana ir efektīvs līdzeklis, kas pilnvērtīgi nodrošina personu drošību, maksimālu viņu uzvedības uzraudzību un iekšējās kārtības nodrošināšanu, kā arī darbinieku un citu personu drošību. Personai, kura ievietota pagaidu turēšanas telpā ir ierobežota brīvība, un aizturēšanas fakts un psiholoģiskais stress var veicināt cilvēka agresīvu uzvedību un pašnāvnieciskas tieksmes. Sakarā ar minēto, videonovērošanas mērķis ir padarīt efektīvāku personu uzraudzību pagaidu turēšanas telpā un speciāli aprīkotā transportlīdzeklī, lai nodrošinātu to, ka pagaidu turēšanas telpā ievietotās personas nenodara kaitējumu sev vai citām personām, kā arī īpašumam. Videonovērošanas izmantošana pagaidu turēšanas telpās ļautu efektīvāk realizēt normatīvajos aktos noteiktās prasības un tas ir līdzeklis, kā panākt maksimālu pagaidu turēšanas telpās ievietoto personu uzvedības uzraudzību un iekšējās kārtības nodrošināšanu. Turklāt, videonovērošanas mērķis ir ne tikai aizsargāt kārtības nodrošināšanas intereses pagaidu turēšanas telpās, bet arī pašu pagaidu turēšanas telpās ievietoto personu tiesības. Būtisks aspekts ir arī tas, ka videonovērošana ir efektīvs līdzeklis pagaidu turēšanas telpās ievietotās personas atturēšanai no iekšējas kārtības noteikumu neievērošanas. Līdz ar to, videonovērošana pilda arī preventīvo funkciju. Turklāt, pagaidu turēšanas telpās turētās personas videonovērošanai ir pakļautas relatīvi īsu laika posmu.Vienlaicīgi Projektā ir noteiktas vietas, kur personām ir tiesības sagaidīt paaugstinātu privātumu. Ņemot vērā minēto, sanitārajā mezglā, kas tiek izvietots pagaidu turēšanas telpā, videonovērošana netiek paredzēta. 2010. gada 20. decembra Latvijas Republikas Satversmes tiesas spriedums lietā Nr. 2010-44-01 „Par Aizturēto personu turēšanas kārtības likuma 7. panta piektās daļas 1. punkta vārdu „kuras augstums nepārsniedz 1,2 metrus” un pārejas noteikumu 1. punkta atbilstību Latvijas Republikas Satversmes 1. un 95. pantam” tika nolemts atzīt Aizturēto personu turēšanas kārtības likuma 7. panta piektās daļas 1. punkta vārdus un skaitli „ar sienu, kuras augstums nepārsniedz 1,2 metrus” par neatbilstošiem Latvijas Republikas Satversmes 95. pantam. Līdz ar to, Projekts paredz izveidot pilnībā no pārējās telpas norobežotu ūdensvadam pieslēgtu sanitāro mezglu, kurš nodrošinās, ka aizturētā persona sanitārā mezgla apmeklēšanas laikā ir aizklāta citu personu skatam, lai garantētu viņas privātuma aizsardzību.Projektā ir paredzēts speciāli aprīkotajā transportlīdzeklī veikt videonovērošanu ar skaņu. Videonovērošana pamatojama ar līdzīgiem argumentiem kā pagaidu turēšanas telpās, bet skaņas ieraksts nepieciešams, lai nodrošinātu iespējamo pārkāpumu pret aizturēto personu izmeklēšanu gadījumos, kad, piemēram, pret personu pielietots fiziskais spēks no robežsargu puses vai persona nav pakļāvusies robežsarga likumīgajām prasībām. Vienlaicīgs video un skaņas ieraksts nodrošina arī preventīvos pretkorupcijas pasākumus.Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 13. pants paredz personas, kuras dati tiek apstrādāti, tiesības saņemt skaidru un saprotamu informāciju par to, kas apstrādā viņas personas datus, kādā veidā un kādiem nolūkiem. Ņemot vērā minēto, personu tai saprotamā valodā vai valodā, kura viņai pamatoti būtu jāsaprot, pret parakstu informē par personas datu apstrādi, tai skaitā par videonovērošanu, sniedzot informāciju atbilstoši Vispārīgās datu aizsardzības regulas 13. panta prasībām. Projektā paredzēts, ka persona par šo faktu pret parakstu tiek iepazīstināta brīdī, kad tiek ievietota pagaidu turēšanas telpās.  Eiropas Cilvēktiesību tiesa atsaukusies uz Spīdzināšanas novēršanas komisijas atzīto, ka videonovērošana ir pieļaujama un var tikt attaisnota drošības apsvērumu dēļ, kā arī īpašos gadījumos. Ņemot vērā minēto, videonovērošana ir speciāls drošības pasākums, kura piemērošanai ir jābūt atrunātai normatīvajos aktos un automātiska videonovērošanas piemērošana visām pagaidu turēšanas telpā ievietotajām personām nebūtu attaisnojama, jo no cilvēktiesību ievērošanas viedokļa nepieciešams videonovērošanas individuāls izvērtējams katrā konkrētā gadījumā. Ievērojot minētās Eiropas Cilvēktiesību tiesas atziņas, videonovērošanas piemērošanai ir jābūt īpaši noregulētai, nosakot, kādā kārtībā un pēc kādiem kritērijiem pieļaujams aizturēto personu pakļaut videonovērošanai kamerā. Pagaidu turēšanas telpa ir paredzēta aizturēto personu ievietošanai un turēšanai uz salīdzinoši neilgu laiku (līdz 48 stundām), kurā pēc būtības nav iespējams individuāls aizturētās personas novērtējums. Tādēļ arī drošības apsvērumu dēļ ir pieļaujama aizturēto personu pastāvīga novērošana.  Kārtība, kādā iegūstama, glabājama un izmantojama no Valsts robežsardzes videoinformācijas fiksēšanas iekārtām iegūtā informācija, t.sk. videoinformācijas glabāšanas termiņš, datu subjektu informēšana ar informatīvajām zīmēm un vienības, kurām personas dati var tikt izpausti, ir noteikta Ministru kabineta 2010. gada 10. augusta noteikumos Nr. 773 ,,Kārtība, kādā iegūstama, glabājama un izmantojama no Valsts robežsardzes videoinformācijas fiksēšanas iekārtām iegūtā informācija’’. Valsts robežsardzes amatpersonas aizturēto personu pārvietošanai izmanto transportlīdzekļus, kuros ir iekārtota vieta aizturētajām personām, nodalot to no pārējā transportlīdzekļa salona ar metāla režģi un durvīm. Nevienā no Valsts robežsardzes struktūrvienībām šobrīd nav speciāli aprīkotu transportlīdzekļu, kas būtu aprīkoti atbilstoši Projektā noteiktajām iekārtošanas un aprīkošanas prasībām. Transportlīdzekļu skaitu pa struktūrvienībām nosaka ar Valsts robežsardzes rīkojuma dokumentu atbilstoši konkrēto struktūrvienību veicamo uzdevumu specifiku.Lai nodrošinātu pagaidu turēšanas telpu un speciāli aprīkoto transportlīdzekļu iekārtošanu un aprīkošanu plānots piesaistīt pieejamos ES finanšu instrumentus.   |
|  | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts robežsardze  |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz personām, kuras atbilstoši Valsts robežsardzes likuma 19. panta pirmajai daļai var tikt ievietotas Valsts robežsardzes pagaidu turēšanas telpās un robežsargiem. |
| 2. | Tiesiskā regulējuma ietekme uz tautsaimniecību un administratīvo slogu |  Administratīvais slogs paliek nemainīgs. |
| 3. | Administratīvo izmaksu monetārs novērtējums |  Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |
|  |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai sabiedrība par Projektu tiktu informēta un tai dotu iespēju izteikt viedokli, Projekts saskaņā ar Ministru kabineta 2009. gada 25. augusta noteikumiem Nr. 970 ''Sabiedrības līdzdalības kārtība attīstības plānošanas procesā'' bija pieejams sabiedrības līdzdalībai. |
| 2. | Sabiedrības līdzdalība projekta izstrādē | No 2021. gada 25. maija līdz 2021. gada 8. jūnijam Projekts bija publicēts Iekšlietu ministrijas mājaslapā (<https://www.iem.gov.lv/lv/attistibas-planosanas-dokumenti-un-tiesibu-aktu-projekti>) sadaļā ,,Diskusiju dokumenti’’. |
| 3. | Sabiedrības līdzdalības rezultāti | Viedokļi par Projektu netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts robežsardze. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Projektā paredzētais tiks īstenots līdzšinējā kārtībā un apjomā, iestāžu funkcijas un uzdevumi netiek paplašināti, papildus cilvēkresursi nav nepieciešami. |
| 3. | Cita informācija | Nav. |

Iesniedzējs: Iekšlietu ministre M. Golubeva

Vīza: valsts sekretārs D.Trofimovs

Steļmaka, 67913531,

solvita.stelmaka@rs.gov.lv

Voitehovičs, 67913552

 janis.voitehovics@rs.gov.lv

1. <https://ec.europa.eu/home-affairs/sites/default/files/what-we-do/networks/radicalisation_awareness_network/ran-papers/docs/ran_factbook_islamist_extremism_december_2019_lv.pdf> [↑](#footnote-ref-1)
2. http://cilvektiesibas.org.lv/site/attachments/06/02/2014/lva-standards.pdf [↑](#footnote-ref-2)